**TOVARIŠ LADO KOCIJAN**

Zapustil nas je naš zvesti in najstarejši član, zadnji še živeči aktivni udeleženec bojev med drugo svetovno vojno - Lado Kocijan. V imenu Združenja borcev za vrednote NOB Trebnje in Občinske organizacije Mirna vsem svojcem izrekam iskreno sožalje.

Rodil se je na Mirni na Dolenjskem. V družini je bilo devet otrok - Lado je bil tretji. Kot štirinajstletnega fantiča ga je presenetila druga svetovna vojna. Najprej je bil aktivist Osvobodilne fronte v Mirnškem okraju, kamor ga je angažiral Janez Marn. Aktiven je bil tudi v skupini Osvobodilne fronte v Meščanski šoli Novo mesto, ki jo je obiskoval. Ko je v šoli postalo prenevarno, jo je zapustil. Junija 1942 se je vključil v 1. četo Krškega odreda. 4. septembra 1942 je bil prisoten pri ustanovitvi Gubčeve brigade na Trebelnem, kamor se je priključil njegov odred.

Med vojno je bil v prvi bojni črti kot borec, bombaš, puškomitraljezec, vodnik, namestnik komandirja in član štaba brigade. Petkrat je bil ranjen.

Težko pričakovano svobodo je dočakal v Ljubljani. Po osvoboditvi je aktivno deloval v takratni Jugoslovanski ljudski armadi, in sicer na celotnem jugoslovanskem območju od Maribora do Portoroža, preko Zagreba in Osijeka do Beograda in celo Skopja.

Od navadnega borca je med vojaško kariero in ob rednem šolanju napredoval do čina general majorja. Opravljal je različne naloge od analitike, logistike, obveščevalne dejavnosti do najzahtevnejšega vodenja vojaških enot. Želje po študiju kemije in fizike res ni uresničil, sta ga pa želja po novih znanjih in predajanju znanja drugim pripeljala do tega, da je pred upokojitvijo postal predstojnik katedre za obramboslovje na današnji Fakulteti za družbene vede v Ljubljani. Leta 1981 se je upokojil, predaval pa je vse do leta 1997. Pridobil je naziv izredni univerzitetni profesor ter licenco znanstvenega raziskovalca na področju vojne znanosti.

Na svojo kariero je bil zelo ponosen in rad je povedal, da je čin generala pridobil v takratnem Maršalatu. Ponosen pa je bil tudi na to, da je bil v Jugoslovanski ljudski armadi slovenski general. Republika Slovenija je imela v skupni bivši državi 8 % prebivalstva in kar 13 % generalov v JLA. Eden izmed njih je bil tudi on.

Generalova življenjska pot ni bila lahka. Previhariti vojna leta, služiti domovini, ohranjati družinske in medčloveške odnose, upoštevati povelja, izpopolnjevati znanje in ga prenašati na mlajše rodove, spremljati rojstvo nove domovine in izkusiti vse tegobe življenja ni bilo lahko. Izgubiti dva otroka in v letih, ko najbolj potrebuješ nekoga ob sebi, še življenjsko sopotnico, je nekaj najhujšega, kar se ti lahko zgodi.

Kljub visokim letom in zdravstvenim težavam, ki jih je imel, je vedno ohranil vedrino, iskrivost in tudi nekaj generalskega ponosa. Z vso skrbnostjo je beležil vse datume pomembnih jubilejev iz naše polpretekle zgodovine in večkrat opomnil na kakšno slovesnost, ki jo je bilo treba organizirati.

Z vso vestnostjo je izpolnjeval obveznosti, ki so mu jih prinašale funkcije v organizaciji zveze borcev, leta 2007 pa je za svoje prizadevno delo prejel najvišje priznanje Zveze združenj borcev za vrednote NOB Slovenije Listino ZZB.

Tudi ko je bil na koncu življenjskih moči, se je udeleževal slovesnosti ob dogodkih iz NOB tako v okviru našega združenja in tudi na območju celotne Dolenjske in Bele krajine. Nazadnje smo se skupaj družili ob spomeniku 106. padlim borcem na Rojah 31.10.2022.

Filozof Immanuel Kant je zapisal:

»Kdor živi v spominu drugih,

ni mrtev, je samo oddaljen.

Mrtev je tisti, ki ga pozabijo.«

General Lado Kocijan, hvala ti. Nikoli te ne bomo pozabili.

Mirna 2022 Boštjan Sladič